จังหวัดประจวบคีรีขันธ์ เร่งฉีดวัคซีนป้องกันโรคลัมปี สกิน
นายสัตวแพทย์ยุษฐิระ บัณฑุกุล ปศุสัตว์จังหวัดประจวบคีรีขันธ์ รายงานสถานการณ์การแพร่ระบาดของโรคลัมปี สกิน ในโคและกระบือ ในพื้นที่จังหวัดประจวบคีรีขันธ์  ในการประชุมหัวหน้าส่วนราชการประจำจังหวัดประจวบคีรีขันธ์ ประจำเดือนสิงหาคม 2564 ที่ห้องประชุมสิงขร ชั้น 3 ศาลากลางจังหวัดประจวบคีรีขันธ์ ซึ่งมีนายพรหมพิริยะ กิจนุสนธิ์ รองผู้ว่าราชการจังหวัดประจวบคีรีขันธ์ เป็นประธานการประชุมผ่านระบบโปรแกรมซูม            ปศุสัตว์จังหวัดประจวบคีรีขันธ์  กล่าวว่า ขณะนี้พบสัตว์ป่วยสะสม 4,482 ตัว เกษตรกรได้รับความเดือดร้อน 1,398 ราย สัตว์หายป่วยสะสม 1,737 ตัว สัตว์ตายสะสม 338 ตัว คงเหลือสัตว์ป่วยกว่า 2,400 ตัว ซึ่งเจ้าหน้าที่ปศุสัตว์อำเภอทั้ง 8 อำเภอได้ลงพื้นที่ติดตามให้คำแนะนำการรักษาแก่เกษตรกร แนวโน้มการระบาดลดลงแต่ยังพบสัตว์ป่วยใหม่ต่อเนื่อง ส่วนการฉีดวัคซีนป้องกันโรคลัมปี สกิน ที่ผ่านมาได้มีการฉีดวัคซีนที่ได้รับการจัดสรรจากกรมปศุสัตว์ 2,000 โดส ในพื้นที่ฟาร์มเป้าหมาย อำเภอเมือง ทับสะแกและบางสะพานน้อย ฉีดวัคซีน 100 โดส ในศูนย์วิจัยและบำรุงพันธุ์สัตว์ประจวบคีรีขันธ์ และฉีดวัคซีน 4,000 โดส ในพื้นที่รอบกันชนอุทยานแห่งชาติกุยบุรีเสร็จสิ้นแล้ว และกำลังจะได้รับการจัดสรรวัคซีนป้องกันโรคลัมปี สกิน เพิ่มเติมจากกรมปศุสัตว์อีก 94,500 โดส โดยในช่วงสัปดาห์แรกของเดือนกันยายน 2564 จะมีการจัดสรรมาให้จังหวัดประจวบคีรีขันธ์เกือบ 50,000 โดส ที่เหลือจะส่งมาในเดือนตุลาคม 2564 โดยได้มีการจัดทำแผนการฉีดวัคซีนในพื้นที่เป้าหมายไว้แล้ว หากได้รับวัคซีนมาจะสามารถเริ่มดำเนินการได้ทันทีตามหลักเกณฑ์ที่กรมปศุสัตว์กำหนดคือ ฉีดในสัตว์ตัวที่แข็งแรงที่อยู่ห่างจากจุดเกิดโรค 5-10 กม.